Is-Surmast Direttur Filippu Galea f'għeluq il-95 sena mill-mewt tiegħu Ħamsa u disgħin sena ilu ġewwa Bormla tħabbret il-mewt tas-Surmast Direttur magħruf, Filippo Galea, fl-età ta' 71 sena. Kienu ilhom jaslu f'Ħaż-Żebbuġ, l-aħbarijiet dwar saħħet dan is-Surmast. Infatti mdawwar minn martu u uliedu nharl-10 ta' Ġunju 1901, ikkonfortat bis-Sagramenti Mqaddsa, Filippu Galea għadda għall-ħajja ta' dejjem. Hekk kif waslet l-aħbar f'Ħaż-Żebbuġ tal-mewt tiegħu, fuq il-bejt tal-Każin telgħet tperper il-bandiera mezzasta, b'sinjal ta' vistu u ħafna bandisti u membri waslu sal-Każin sabiex jisimgħu aktar aħbarijiet. Kont tara gruppi ta' nies jitkellmu ħdejn il-każin u maz-zuntier tal- knisja. Niftakru li dak inhar il-każin kien ma' ġenb il-Parroċċa f'numru 23 Misraħ San Filep. Il-funeral tiegħu sar l- għada, 11 ta' Ġunju 1901, minn Bormla għal Ħaż- Żebbuġ. Ħdejn il-Bieb il- Ġdid, ġie milqugħ mill- Banda San Filep li kompliet takkompanja fil-funeral tiegħu sal- Parroċċa ta' San Filep fejn ġie midfun fil-qabar tal- familja tiegħu. Lil Filippo Galea nsibuh minn ta' quddiem nett fit-twaqqif ta' l- Ewwel Banda f'Ħaż- Żebbuġ, taħt l-isem ta' 'San Filippo', meta kien għadu daqsxejn ta' ġuvnott. Kien President ta' din is-Soċjetà għas- snin 1851 sa 1854 u Surmast Direttur għas- snin 1851 sa 1860. Meta rtira minn Direttur tal- Banda, is-Soċjetà Mużikali San Filep ħatritu Surmast Onorarju. Din is-sena propju nhar it-Tnejn 10 ta' Ġunju 1996, l-għada tal-festa ta' San Filep, jagħlaq 95 sena mejjet. Ikun xieraq li niftakru fih ukoll.